אקזיביט

תחילת חייו

אקזיביט נולד ב-1974 בדטרויט. אביו עזב את המשפחה כדי לפתח קריירה כמטיף, ואמו גידלה את אקזיביט ואת ארבעת אחיו לבד. לאחר מות אימו עבר אקזיביט לגור עם אביו, שהתחתן מחדש ועבר לגור באלבקרקי, ניו מקסיקו. אקזיביט גר באלבקרקי מגיל 10 עד גיל 17, בתקופה זו החל לכתוב שירים. אולם, עקב התקלויות רבות עם החוק החליט בסופו של דבר לעבור לגור עם אחותו הגדולה בקליפורניה. שם החל לראשונה לעשות ראפ ולשאוף לקריירה מוזיקלית.

1999-1994: תחילת הקריירה, At the Speed of Life ו-40 Dayz & 40 Nightz

אקזיביט התחיל לעשות ראפ בגיל 14 תחת שם הבמה "Exhibit A", זמן קצר לאחר המעבר מאלבקרקי ללוס אנג'לס. בפברואר 1995 השתתף אקזיביט בשיר "Hit and Run" באלבום Coast II Coast של ההרכב The Alkaholiks, וגם התארח בשיר "Free Style Ghetto" של הראפר King Tee. לאחר שיצא למסע הופעות עם Likwit Crew באותה השנה, הוחתם אקזיביט בחברת ההקלטות Loud Records והוציא את אלבומו הראשון, At the Speed of Life, באוקטובר 1996. האלבום הגיע למקום ה-74 במצעד בילבורד 200 ולמקום ה-38 במצעד האלבומים הקנדיים. הסינגל "Paparazzi" מהאלבום הגיע למקום ה-86 במצעד בילבורד הוט 100 וזכה להצלחה רבה בגרמניה, שם הגיע למקום ה11 במצעד מדיה קונטרול.
ב-25 באוגוסט 1998 הוציא אקזיביט את אלבומו השני, 40 Dayz & 40 Nightz, שהגיע למקום ה-58 במצעד בילבורד 200. כמו אלבומו הקודם, גם אלבום זה קיבל ביקורות טובות ממבקרי מוזיקה ונחשב לקלאסיקת היפ-הופ של החוף המערבי. מהאלבום יצאו ארבעה סינגלים, הידוע מכולם הוא "What U See Is What U Get" אשר הגיע למקום ה-50 במצעד בילבורד הוט 100. עם התפתחות הקריירה של אקזיביט בחוף המערבי, הוא עורר את תשומת לבו של הראפר והמפיק ד"ר דרה. בסיועו של ד"ר דרה השתתף אקזיביט בלהיט "Bitch Please" של סנופ דוג בהפקתו של דרה, ודרה אף אירח אותו באלבומו 2001 שזכה ב-6 אלבומי פלטינה.

2003-2000: Restless ו-Man vs. Machine

בתחילת שנת 2000 הוציא אקזיביט את אלבום האוסף הראשון שלו, Likwit Rhymes, שכלל בעיקר חומרים שלא יצאו לאור קודם לכן, והופעת אורח בשיר Bitch Please II יחד עם אמינם, סנופ דוג, ד"ר דרה ונייט דוג. הפריצה של אקזיביט לתודעת הקהל הרחב באה עם יציאת אלבומו השלישי Restless, שהפיק ד"ר דרה ושהתארחו בו אמנים רבים, ביניהם סנופ דוג, אמינם, נייט דוג ו-The Alkaholiks. שני מיליון עותקים של האלבום נמכרו, והוא הוכרז כאלבום פלטינה. באלבום נכללו שלושה סינגלים, הידוע בהם הוא “X”, שהגיע למקום ה-76 במצעד בילבורד הוט 100 ולמקום ה-14 במצעד הסינגלים הבריטי. האלבום דורג במקום ה-12 במצעד בילבורד 200. באמצע אותה השנה הזמין ד"ר דרה את אקזיביט להתארח במסע ההופעות שלו Up in Smoke Tour.
ב-2002 הוציא אקזיביט את אלבומו הרביעי, Man vs. Machine. אף אחד משלושת הסינגלים שבאלבום לא נכנס למצעד בילבורד הוט 100, אולם הסינגל Multiply דורג במקום ה-39 במצעד הסינגלים הבריטי ובמקום ה-33 במצעד מדיה קונטרול הגרמני. האלבום היה לאלבום זהב, אך אקזיביט לא היה מרוצה מהביקורת על האלבום ועל הפקתו, ולכן החליט להפסיק את שיתוף הפעולה עם ד"ר דרה. נכון להיום, זהו האלבום המצליח ביותר של אקזיביט במצעדים: הוא הגיע למקום השלישי במצעד בילבורד 200 ולמקום השלישי בקנדה.

2004 – היום: פימפ מיי רייד, Weapons of Mass Destruction, Full Circle ו-Napalm

בשנים 2004 עד 2007 הנחה אקזיביט את סדרת הטלוויזיה הפופולרית פימפ מיי רייד ששודרה ב-MTV, שבמסגרתה שופצו מכוניות ישנות והרוסות של הצופים. ההשתתפות בסדרה תרמה מאד לפופולריות של אקזיביט בקרב הציבור הרחב.
ב-4 בספטמבר 2004 הוציא אקזיביט את אלבום האוסף השני שלו, Appetite for Destruction, שכלל בעיקר שירים ישנים מהתקופה של דרה ושירים שלא נכנסו לאלבומו Weapons of Mass Destruction, שיצא בדצמבר 2004, בלייבל קולומביה רקורדס. Weapons of Mass Destruction דורג במקום ה-43 במצעד בילבורד 200 והוכתר כאלבום זהב, אך אקזיביט לא היה מרוצה מהביקורות עליו. הוא החליט לעזוב את קולומביה רקורדס ועבר ללייבל עצמאי. הסינגל "Hey Now" מתוך האלבום, בהשתתפות קרי הילסון, הגיע למקום ה-93 במצעד בילבורד הוט 100.
במקביל לעיסוק במוזיקה וההנחיה בפימפ מיי רייד, כיכב אקזיביט בסרט Full Clip יחד עם הראפר באסטה ריימס, שיחק בתפקיד אורח בסדרה CSI: מיאמי בפרק "The Rap Sheet", הוציא סרט דוקומנטרי על ההופעה שלו יחד עם להקתו החדשה Strong Arm Steady, והנחה את טקס פרסי המוזיקה של MTV אירופה.
ב-2005 התמקד אקזיביט בקריירת המשחק שלו. הוא שיחק בשוברי הקופות Derailed, xXx: State of the Union ו-Hoodwinked. ב-2006 הוא כיכב בסדרת הדרמה Gridiron Gang ושיחק פעמיים בתפקיד אורח בסדרת האנימציה The Boondocks. באותה השנה הוא שיחרר את אלבומו השישי Full Circle, בלייבל העצמאי Koch Records. האלבום דורג במקום ה-50, אך היה כישלון מסחרי, עם מכירות של 120,000 עותקים בלבד בארצות הברית. אקזיביט התארח באותה השנה באלבום של הראפר דה גיים, Doctor's Advocate, בשיר California Vacation.
ב-5 באוקטובר 2012, הוציא אקזיביט את אלבומו השביעי, Napalm. האלבום דורג במקום ה-150 במצעד בילבורד 200 ומכר 3,200 עותקים בארצות הברית בשבוע הראשון. באלבום התארחו אמנים רבים, ביניהם בישוף למונט, אי-40, דה גיים וויז קאליפה.
ב 2015 אקזיביט השתתף באחד השירים באלבום compton שיצא לד"ר דרה